ועדת החוקה של הליכוד אישרה היום (שלישי) את תקנון הבחירות המקדימות, לקראת כינוס ועידת המפלגה מחר. בניגוד להערכות מוקדמות, לא התקבלה כל החלטה שתאפשר שריון ברשימה לחברי מפלגות אחרות, דוגמת שר הביטחון, אהוד ברק או חברי כנסת מקדימה שיבקשו לערוק לשורות הליכוד.
חברי הוועדה אישרו את קיומן של הבחירות המקדימות ב-25 בנובמבר, מהלך המותנה באישרור הוועידה מחר. על פי ההחלטה שהתקבלה היום, במקום שריון אוטומטי לנשים ועולים במקומות ה-20 וה-21, הם ייזכו בשדרוג למקומות אלה רק אם לא יצליחו להכנס למקומות טובים יותר ברשימה.
המשמעות: המפלגה תספק בתנאים מסויימים ״רשת בטחון״ לשניים מהמועמדים החזקים במפלגה: השר יולי אדלשטיין ויו"ר הקואליציה, ח"כ זאב אלקין, שאחד מהם יוכל להשתבץ במקום המשוריין, במידה ששניהם יידחקו למקומות רחוקים יותר. ״זאת רשת בטחון בעייתית מאוד״, אמרו גורמים בליכוד, ״אם אלקין לא יצליח להגיע למקום ה-21, הוא ישוריין. אבל אם ייבחר מועמד אחר, למשל השר יולי אדלשטיין - שעשוי בתנאים מסויימים להיות מוגדר כעולה, אף שהגיע לישראל בשנות ה-80 - אלקין ייפלט למקום לא ריאלי״. המקום הבא המשוריין לעולה - המקום ה-30 ברשימה- ישוריין למועמד חדש בלבד.
גורמים בליכוד כעסו היום על החלטתו של ראש הממשלה בנימין נתניהו לקדם את המהלך שיסייע ל״איש החזק״ שלו בכנסת. אלקין עצמו הביע השבוע ביטחון ביכולתו להתמודד ברשימה הארצית ולהשתבץ במקום גבוה ללא שריונים.
בנוסף, אישרה היום ועדת החוקה כי מקומות 29 ו-34, שישוריינו לנשים, לא יוכלו ״לאכלס״ חברות כנסת מכהנות, אלא מועמדות חדשות בלבד - החלטה שעלולה להקשות באופן משמעותי על הח"כיות המכהנות להשתבץ ברשימה לכנסת הבאה.
ח"כ דני דנון, שהוביל את המאבק נגד שריון מקומות בליכוד לחברי העצמאות או קדימה, אמר היום כי ״המאבק למניעת שריוןו של ברק והצנחותיהם של אנשי השמאל מקדימה הושלם. מדובר בניצחון למחנה הלאומי- ברק וקדימה מחוץ לליכוד", אמר דנון והוסיף: "אנשי השמאל מקדימה יראו את משכן הכנסת דרך ערוץ 99".
בנוסף לקמפיין שניהל דנון בשנה האחרונה, נגד שריונם של ברק ושל אנשי השמאל מקדימה בליכוד, הוא אף פעל כדי לקדם את פיטוריו של שר הביטחון. "ברק היווה סוס טרויאני שמאלני בממשלת ימין ואסור לתת לו להיכנס לממשלה הבאה", אמר דנון, אשר לא חסך ביקורת מאנשי קדימה: "בניגוד לקדימה, הליכוד הוא לא פח זבל פוליטי, אין מקום לאנשי שמאל בתנועת הליכוד".